**សម្ភាសរបស់ឈ្មោះ ម៉ៅសោភា**

ក៖ អ្នកសម្ភាសឈ្មោះ : ហេង សុជីវី ​​ ​ ​ ខ៖ អ្នកត្រូវបានគេសម្ភាសឈ្មោះ ម៉ៅសោភា

**ពត៌មានសង្ខេបឈ្មោះ ម៉ៅសោភា**

*ការសម្ភាសនៅឆ្នាំ២០២០ អ៊ំ ម៉ៅសោភាមានអាយុ៥៧ កើតឆ្នាំជូន នៅក្នុងភូមិស្រះចក ស្រុកកំពង់ត្រឡោច ខេត្តកំពង់ឆ្នាំ សព្វថ្ងៃមានមុខរបរលក់សាំងនៅភ្នំពេញ ជួលផ្ទះគេស្នាក់នៅ។ កាលពីនៅកុមារភាពអ៊ំស្រីមិនបានរៀនសូត្រនោះទេព្រោះជីវៈភាពគ្រួសារក្រ ហើយបានចូលសម័យប៉ុលពត គេប្រើអ៊ំអោយរើសអាចម៏គោ ហូបមិនបានគ្រាប់គ្រាន់ រហូតដល់គេបានយកឪពុកម្តាយរបស់អ៊ំយកទៅសម្លាប់ចោលទាំង២នាក់ ដល់ពេលដាច់មកបងប្អូនរបស់អ៊ំមិនបានជុំគ្នានោះទេ ដែលអ៊ំស្រីជាកូនទី៤ ហើយបងប្អូនស្រីមាន៥នាក់ រហូតដល់ពេលដាច់មកភ្លាមៗអ៊ំស្រីបានធ្វើការងារជាអ្នកអនាម័យហើយជួបជាមួយនឹងស្វាមីរបស់អ៊ំជាអ្នកសន្តិសុខហើយបានរៀបការសែន ដោយមានបងស្រីរបស់បងស្រីនិងភ្ញៀវ ហើយមិត្តភក្តិរបស់ស្វាមីជាសាក្សីនិងចូលរួម រហូតបានមានកូនប្រុស៣នាក់ ហើយនៅផ្ទះជាមួយម្តាយក្មេកតែគាត់មិនពេញចិត្ត រហូតចុងក្រោយស្វាមីរបស់អ៊ំបានយកប្រពន្ធចុងមួយទៀត ទុកអោយអ៊ំនៅម្នាក់ឯង លក់សាំងដើម្បីចិញ្ចឹមជីវិត ។ អ៊ំបន្តថាមិនតែប៉ុណ្ណោះកូនៗរបស់អ៊ំរៀនសូត្រមិនសូវបានជ្រៅជ្រះនោះទេ ហើយធ្វើអោយអ៊ំពិបាកចិត្តណា ជាពិសេសកូនបងដើរលេងស៊ីផឹក ហើយរករឿង ទាំងកូននិងបី ដែលជាហេតុអ៊ំថាពេលសប្បាយចិត្តជាងគេគឺអត់មានទូរស័ព្ទប្រើសម្រាប់ទំនាក់ទំនងដូចឥឡូវស្រួលគ្មានអ្នកណាតេមកស្តីអោយ។ ជាចុងក្រោយអ៊ំចង់អោយចាស់ៗធ្វើជាគំរូដល់ក្មេងជំនាន់ក្រោយ ដើម្បីអោយគេយកគំរូល្អតាម។*

ក៖ ចាសជាដំបូងជម្រាបសួរអ៊ី!

ខ៖ ចាសជម្រាបសួរអូន

ក៖ ចាសអ៊ីថ្ងៃនេះខ្ញុំមានឪកាសមកសម្ភាសអ៊ី ហើយថ្ងៃសម្ភាសគឺជាថ្ងៃទី១៥ អ៊ីត្រូវហេស?

ខ៖ ចាស!

ក៖ ចាសហើយត្រូវជាខែ៦ ឆ្នាំ២០២០ ចាសហើយថ្ងៃច័ន្ទទៀត ចឹងថ្ងៃនេះខ្ញុំមានឪកាសមែនទែនដែលបានមកសម្ភាសដល់អ៊ីផ្ទាល់ចឹងណា ហើយខ្ញុំធ្វើការស័គ្រចិត្តអោយដល់ខាងគម្រោងសាលាBYUនៅអាមេរិក ដែលគេមានគម្រោងមួយនេះ ដើម្បីទុកអោយចង់ក្រង់ពង្សប្រវត្តិរបស់ខ្មែរ អោយដល់កូនចៅជំនាន់ក្រោយទៀតគេបានស្តាប់រឿងរ៉ាវជីវិតពិតៗផ្ទាល់តែម្តងចឹងណាអ៊ី! ចាសចឹងខ្ញុំមានឈ្មោះថា ហេង សុជីវីគឺជាអ្នកសម្ភាសហើយអ៊ីវិញតើមានឈ្មោះអ្វីដែរ?

ខ៖ ឈ្មោះ ម៉ៅ សោភា

ក៖ ចាសអ៊ីតើចឹងឈ្មោះហ្នឹងត្រូវជាមួយនឹងអត្តសញ្ញាណប័ណ្ណទាំងនាមត្រកូលរបស់អ៊ីដែរឬទេ?

ខ៖ ចាសៗ

ក៖ ឈ្មោះសុំបញ្ជាក់ម្តងទៀតមកអ៊ី?

ខ៖ ឈ្មោះម៉ោ សោភា!

ក៖ ចាសហើយចុះទីមានឈ្មោះហៅក្រៅផ្សេងពីហ្នឹងដែរទេ?

ខ៖ អត់ទេអូនអត់ទេ!

ក៖ ចុះឈ្មោះកាលពីនៅកាលកុមារភាព គេហៅក្រៅអីមានដែរទេ?

ខ៖ អត់ទេអូនអត់ទេ!

ក៖ ចាសចឹងមានតែឈ្មោះហ្នឹងទេ! ហើយអ៊ីឥឡូវហ្នឹងសព្វថ្ងៃហ្នឹង មានអាយុប៉ុន្នានហើយ?

ខ៖ អាយុ៥៧ហើយអូន

ក៖ ចឹងតើអ៊ីមានបានចាំថ្ងៃខែឆ្នាំកំណើតខ្លួនឯងកើតទេ?

ខ៖ អត់មានចាំផង!

ក៖ ចុះឆ្នាំខ្មែរយើងឆ្នាំជូត ឆ្លូវ ខាល ថោះ?

ខ៖ អត់នោះទេ! ខ្ញុំកើតឆ្នាំជូត!

ក៖ ចាសអ៊ីហើយចុះស្រុកកំណើត នៅឯណាដែរ ភូមិឃុំខេត្ត?

ខ៖ នៅអឺ ខេត្តកំពង់ឆ្នាំង ភូមិស្រះចក ស្រុកកំពង់ត្រឡោច ខេត្តកំពង់ឆ្នាំអូន។

ក៖ ចាសអ៊ី ហើយទៅអ៊ីខ្លួនឯងផ្ទាល់តែម្តងណា កាលពីនៅកុមារភាពឡើយតើអ៊ីមានបានរៀនបានត្រឹមកំរិតណាដែរ?

ខ៖ អត់បានរៀនផង ព្រោះអីកាលនុងវាបានចូលនៅប៉ុលពតហើយ!

ក៖ អូ ចឹងអ៊ីអត់មានចេះអក្សរខ្មែរអី?

ខ៖ អត់ផង!

ក៖ ចឹងអត់ចេះទេ!

ខ៖ ចាស!

ក៖ ហើយចុះភាសាផ្សេងក៏អត់ដែរ?

ខ៖ អត់!

ក៖ ចឹងអ៊ីមានសញ្ជាតិជាខ្មែរត្រូវទេអ៊ី?

ខ៖ ចាស!

ក៖ ចុះអឺ មានកូនកាត់ជីដូនជីតាគាត់កូនកាត់ខ្សែចិនអីដែរ? មានមុខរបរខាងជនជាតិអ្វីផ្សេងទេ?

ខ៖ អត់មានផង!

ក៖ អត់មានទេ ចឹងអ៊ីនៅកាលនុងជីដូនជីតារបស់អ៊ីតើអ៊ីមានបានទាន់ខាងឪពុកនិងខាងម្តាយដែរអត់?

ខ៖ ទាន់តើអូន!

ក៖ តើគាត់ឈ្មោះអ្វីដែរអ៊ី?

ខ៖ អឺ ឈ្មោះជីតាហេស?

ក៖ ទាំងខាងឪពុកនិងខាងម្តាយត្រូវជាជីដូនជីតា?

ខ៖ អូ ខាងជីដូនជីតាគាត់ឈ្មោះថោង ប៉ិត ហើយដល់ពេលប៉ារបស់ខ្ញុំគាត់ឈ្មោះ ប៉ិត! ហើយដល់ពេលយាយរបស់ខ្ញុំឈ្មោះ ថោង ខិត

ក៖ ចុះអ៊ីមានបានឃើញទិដ្ឋភាពជីដូនជីតារបស់អ៊ីកាលពីពេលសម័យមុនហ្នឹងយ៉ាងម៉េចដែរ?

ខ៖កាលនុងខ្ញុំអត់មានបានទាន់នោះផង គាត់ស្លាប់បាត់អស់ហើយ! គ្រាន់តែយើងស្តាប់តាមឪពុកម្តាយរបស់យើងប្រាប់ចឹងទៅណាអូន។

ក៖ ចាសយ៉ាងម៉េចដែរទៅអ៊ី?

ខ៖ គាត់មានរកស៊ីអី គាត់ធ្វើស្រែធ្វើអីចឹងទីអត់មានបានធ្វើអីនោះផង។

ក៖ចាសអ៊ីចឹងគាត់ទាំងអស់គ្នាមានចរិកលក្ខខណ្ឌយ៉ាងម៉េចដែរ ជីដូនជីតារបស់អ៊ីកាលនៅជំនាន់នុងណា?

ខ៖ គាត់អត់មានអីនោះទេ! គាត់ធម្មតាៗដូចជាយើងដែរ ហើយស្លូតបូត អត់មានកោងកាចអីដូចជាសម័យយើងឥឡូវនេះនោះទេណា។

ក៖ ចុះស្រុកកំណើតរបស់គាត់នៅឯនុងដែរ?

ខ៖ អឺ បើសិនជាស្រុកកំណើតខាងប៉ារបស់ខ្ញុំនៅខាងបាក់ដឹង ហើយស្រុកកំណើតខ្ញុំនៅកំពង់ឆ្នាំ នៅបន្ទាយលង្វែកហ្នឹងណា។

ក៖ ចឹងឪពុកម្តាយអ៊ីនិងជីដូនជីតារបស់អ៊ីនៅស្រុកកំណើតជាមួយគ្នាដែរទេអ៊ីហេស?

ខ៖ អត់នៅជាមួយគ្នានោះទេខាងម្តាយរបស់ខ្ញុំនៅបន្ទាយលង្វែក ហើយខាងម្តាយរបស់ខ្ញុំនៅខាងបាត់ដឹង ។

ក៖ បាត់ដឹងនៅឯណាដែរអ៊ី?

ខ៖ នេះនៅកំពង់ស្ពឺយើងនេះ!នៅភ្នំប្រសិទ្ធិយើងនេះ

ក៖ ចាស! ចុះឪពុកម្តាយអ៊ីមានឈ្មោះអ្វីដែរ?

ខ៖ អឺមា្តយរបស់ខ្ញុំឈ្មោះ អឹម ឪពុករបស់ខ្ញុំឈ្មោះប៉ិត។

ក៖ ចាសគាត់ទាំង២នាក់មានមុខរបរជាអ្វីដែរអ៊ី?

ខ៖ គាត់ធ្វើស្រែអត់មានធ្វើអីនោះផង !

ក៖ ចាស!

ខ៖ តែគាត់ស្លាប់អស់ហើយ ស្លាប់កាលនៅជំនាន់ប៉ុលពត

ក៖អូ ចាសកាលហ្នឹងគេយកគាត់ទៅសម្លាប់ចោលទាំង២?

ខ៖ ចាស!

ក៖ ចុះអ៊ីនៅកាលនុងមានបងប្អូនប៉ុន្នាននាក់?

ខ៖ ខ្ញុំហេស?

ក៖ ចាសបងប្អូនបង្កើត?

ខ៖ ៥!

ក៖ ចឹង៥នាក់អ៊ីនេស ចឹងក្រុមគ្រួសាររបស់អ៊ីផ្ទាល់ អឺ បងប្អូនកាលសម័យកាលជំនាន់នុងមានអនុស្សោវរីយ៏អ្វីជាមួយនឹងគ្នាដែរ?

ខ៖ អឺ កាលនុងបែកបាក់គ្នា ដល់ពេលបែកបាក់គ្នាចឹងទៅ ទើបតែបានជួបគ្នាឥឡូវនេះនោះទេណាអូន( អ៊ីកំពង់តែយំ) ឥឡូវក៏មិនជួបនេះដែរអឺ ដូចតែបែកបាក់គ្នាដ៏ដែរ មួយនៅនេះមួយនៅនោះចឹង! តែថាខ្ញុំនៅជាមួយនឹងប្តីរបស់ខ្ញុំរាល់តែថ្ងៃហើយប្តីខ្ញុំមានប្រពន្ធចុងក្រោយទៀត ចឹងខ្ញុំនៅតែឯងហ្នឹង។ លក់រាល់ថ្ងៃគឺលក់សម្រាប់ចិញ្ចឹមក្រពះម្នាក់ឯង! និយាយប្រវត្តិមកគឺម្តាយក្មេកក៏ធ្វើបាបអីខ្ញុំ មកកូនក៏កូនចិត្តអត់បាន ហើយដល់ពេលមកប្តីក៏ប្តីចិត្តមិនបាន អង្គុយលក់រាល់តែថ្ងៃនឹកឃើញតើ ពេលនឹកឃើញក៏យប់ចឹងទៅ! តែថាយើងកើតទុកច្រើនពេកគឺយើងលើសឈាមចឹងហើយចឹងយើងអត់មានបាននោះទេណាអូន​ទាល់តែយើងធ្វើសប្បាយៗខ្លះ។

ក៖ ហ្នឹងហើយអ៊ី! ចឹងពេលដែលអ៊ីលំបាកចិត្តតើអ៊ីតែងតែធ្វើអ្វីដែរ?

ខ៖ ខ្ញុំតែលំបាកចិត្តចឹងគឺបើកស្តាប់ធម៏អីចឹងទៅណាកូន! ឥឡូវនេះអត់មានទូរស័ព្ទទៀត! នឹកឃើញវែងឆ្ងាយហើយប្តីធ្វើបាបផង កូនផង ។

ក៖ គាត់បានធ្វើបាបផ្លូវចិត្តអ៊ីដោយទៅមានស្រីថ្មីអីចឹងហេស?

ខ៖ ចាស!

ក៖ ហើយអ៊ីមានកូនប៉ុន្នានដែរហើយនៅក្នុងបន្ទុកសព្វថ្ងៃ?

ខ៖ ខ្ញុំមានកូន៣នាក់ហើយ

ក៖ តើគាត់បានរៀនសូត្រដល់ណាដែរកូនៗអ៊ី?

ខ៖ កូនខ្ញុំអាមួយបងគេនោះ វាដើរតែផឹកស្រា វាដើរតែលេង បើសិនជាអាកណ្តាលគេនោះវាលក់ផ្លែឈើ! ហើយដល់ពេលអាពៅនោះវាសាក!

ក៖​អូអ៊ីចាស ដល់ចឹងតើគាត់រៀនបានដល់កំរិតណាទៅ?

ខ៖ អាមួយបងនោះបានរៀនត្រឹមថ្នាក់ទី៧ ហើយដល់ពេលអាទី២នោះថ្នាក់ទី១២ហើយអាប្អូនគេនោះថ្នាក់ទី៥ ។

ក៖ ចាសស្រីប៉ុន្នានហើយប្រុសប៉ុន្នានដែរអ៊ី?

ខ៖ ប្រុសទាំង៣អូន

ក៖ អូ កូនប្រុសទាំង៣នាក់កទៀត ហើយចុះកូនពៅគេមានអាយុប៉ុន្នាហើយ?

ខ៖ កូនពៅអាយុ២០ហើយ!

ក៖ ចុះកូនបង?

ខ៖ កូនបងមានអាយុ២៥!

ក៖ ចាសអ៊ីចាស គាត់មានដែលផ្គត់ផ្គង់ឬក៏អោយថវិការអ្វីជូនដល់អ៊ីដេស?

ខ៖ អត់នោះទេអូនអើយ! មានតែធ្វើបាប!រាល់ថ្ងៃនេះវេទនាខ្ញុំហ៎ ចឹងបានថាថ្ងៃណាខ្ញុំស្រួលខ្លួនលក់ទៅ ដល់ពេលថ្ងៃណាខ្ញុំអត់ស្រួលខ្លួនខ្ញុំរើលទុកទៅ! ទៅស្រែចឹងទៅ។

ក៖ អូចឹងអ៊ីមានដីស្រែធ្វើចំការដែរហេសអ៊ី?

ខ៖ ដីនុងជាដីបងប្អូនគេចែកអោយបន្តិចបន្តួចចឹងណាអូន ធ្វើផ្ទះនៅបន្តិចបន្តួចចឹងចេះតែនៅទៅ។

ក៖ នៅខាងណាវិញអ៊ី?

ខ៖ នៅខាងបន្ទាយលង្វែកហ្នឹងអូន

ក៖ អូនៅខាងបន្ទាយលង្វែកហ៎?

ខ៖​ចាស!

ក៖ចាស! នៅបន្ទាយលង្វែកចឹងអ៊ីបានធ្វើដំណើរទៅជិះឡានឬក៏ម៉ូតូទៅ?

ខ៖ ជិះឡានតាក់ស៊ី!

ក៖ ចាស! ៗអើ!ចឹងសម្រាប់ដីចំការនៅឯនុង តើអ៊ីមានដាំអ្វីខ្លះដែរ?

ខ៖ អត់មានដាំអ្វីផង ឡែងមកចេះអត់មានដាំអ្វីផង

ក៖ ចឹងធ្វើតែស្រែ?

ខ៖ ហ្នឹងហើយ!

ក៖ ចឹងតើទុកជួលអោយគេឬក៏ទុកធ្វើដោយខ្លួនឯង?

ខ៖ ហឹម ធ្វើស្រូវមិនបានប៉ុន្នាននោះផងអូនអើយចេះតែធ្វើទៅ

ក៖ ចាសចឹងតែបានតក់ៗចឹងទៅណា!

ខ៖ ហ្នឹងហើយនេះខ្លះនោះខ្លះចឹងទៅ ហើយណាមួយជំពាក់រដ្ឋផងអីផង! ហើយថាខ្ចីអោយកូននុងណា ហើយដល់ពេលទៅកូននុងវាអស់ទៅ ចឹងអាមួយបងគេនុងខ្ញុំបានទិញកង់បី ហើយវាលក់កង់បី ហើយដល់ពេលទិញម៉ូតូហើយវាលក់ម៉ូតូ ហើយខ្ញុំជំពាក់រដ្ឋសង់រដ្ឋរហូត នៅក្នុង១ខែបង់អោយគេ១០០ចឹងទៅ ។

ក៖​ចាសៗអើយអ៊ីអើយ!

ខ៖តែថាអត់មានលុយហើយរកអត់មានបានចឹងហើយ មានតែបញ្ចេញដីស្រែហ្នឹងទេ ដីដែរយើងធ្វើនុងណា!មានតែលក់ដីស្រែនុងសង់រដ្ឋនោះទេមានតែប៉ុណ្ណឹង។

ក៖ ចាសអ៊ីហើយចឹងសម្រាប់ខ្លួនរបស់អ៊ី កាលរំលឹកពីខ្លួនរបស់អ៊ីអនុស្សោវរីយ៏កាលពីនៅតូចៗរៀនសូត្រអត់បានទេ!

ខ៖ ម្តាយឪរបស់ខ្ញុំក្រ!

ក៖ ចាសហើយដឹងក្តីមកតើមានបានឃើញសភាពផ្ទះរបស់អ៊ីយ៉ាងម៉េចដែរ?

ខ៖ អូក្រោកឡើងវេទនាណាស់រកបាយហូបអោយដល់ម្តាយប៉ារបស់ខ្ញុំមិនឃើញនោះទេ កាលពីជំនាន់ឪពុកម្តាយរបស់ខ្ញុំគាត់នៅណា ខ្ញុំដើរស៊ីឈ្នួលគេអីចឹងទៅ ហើយស្រាប់តែដល់ពេលបានប្តីស្រាប់តែប្តីធ្វើបាបទៀតអូនឯងគិតមើលទៅ! ប្តីផងកូនផង!

ក៖ ចាសចឹងសភាពផ្ទះរបស់អ៊ីកាលនុងម៉ូតអ្វីគេ?

ខ៖ប្រក់ស្លឹកណាអូន ប្រក់ស្លឹក ផ្ទះខ្ទម ហើយប្រក់ស្លឹកយើងធម្មតាៗហ្នឹងណា

ក៖ ចឹងអ៊ីកាលនុងតើមានបានជួយធ្វើអ្វីដែលកាលនៅជាមួយនឹងឪពុកម្តាយបងប្អូនពេលនុង?

ខ៖ អឺ! មានជួយអីនោះទេ យើងដើរស៊ីឈ្នួលគេ កាលម៉ាជំនាន់នុង

ក៖ ចឹងស៊ីឈ្នួលធ្វើស្រែមែនអ៊ី?

ខ៖ទេកាលនុងស៊ីឈ្នួលមើលកូនអោយគេអីចឹងទៅណា!

ក៖ ចឹងតើគេមានអោយ១ថ្ងៃប៉ុន្នាន?

ខ៖ កាលនុងអូយ! ប្រាក់ខែតែប៉ុន្នាននុង ដូចតែ២ទៅ៣០០០លុយខ្មែរយើងហ្នឹងណា ពីឆ្នាំ៧៩មកគឺខ្ញុំបានស៊ីឈ្នួលមើលកូនអោយគេនុង ទើបតែថាមកដល់ពេលឥឡូវទេបានឈប់មើលកូនអោយគេ​នុងណា!

ក៖ ចាសអ៊ីចឹងការងារអ៊ីបានឆ្លងកាត់ជួបប្រទះមានការងារអ្វីខ្លះដែរ?

ខ៖មើលកូនអោយគេ! និងកាលនុងខ្ញុំចេញពីអាពតមកហើយបានចូលឆ្នាំ៧៩ហើយខ្ញុំបានធ្វើសិនទ្រីហ្នឹង កាលនុងសិនទ្រីហ្នឹងអត់មានជារបបលុយនោះទេ មានតែរបបអង្កនិងមានជាប្រេងកាតនោះទេ។ដល់ពេលខ្ញុំមានប្តីចឹងទៅបានខ្ញុំឈប់ធ្វើទៅ!

ក៖ ចាស!

ខ៖ ហ្នឹងហើយ!

ក៖ ចឹងបានបន្តមកលក់សាំង?

ខ៖លក់សាំងហ្នឹងទើបតែមកលក់ដែរហ្នឹង!

ក៖ ចឹងចេញពីសឹងទ្រីមកអ្វីគេ?

ខ៖ ចេញពីសឹងទ្រីមក គឺខ្ញុំទៅនៅស្រែ គឺខ្ញុំបានទៅនៅតាមប្តីបានទៅនៅឯនេះបន្តិចនោះបន្តិចចឹងទៅ! ម៉ែក្មេកធ្វើបាបវ៉ៃផងអីផង អូយ! វេទនាណាស់ខ្ញុំ!

ក៖ ចុះយ៉ាងម៉េចបានជាគេធ្វើបាបអីចឹង?

ខ៖ ចុះខាងប្តីរបស់ខ្ញុំនោះគេជាអ្នកមាន! ហើយដល់ពេលខ្ញុំក្រនោះ គេអត់អោយយកហើយប្តីខ្ញុំនៅតែតាមយកខ្ញុំចឹងទៅ ហើយដល់ពេលហើយឥឡូវគេមានប្រពន្ធចុងទៀតគេមាន កូនពី គេយកពួកម៉ាស្សានៅម្តុំថ្មនេះ តែផ្ទះរបស់វានៅឯវិហារសួមីមួយហ្នឹង។

ក៖ ប្តីរបស់អ៊ីកាលពីពេលមុនដំបូងតើអ៊ីបានជួបគ្នាយ៉ាងម៉េចដែរកាលពីមុនដំបូងណាម៉េចបានស្រលាញ់គ្នា?

ខ៖ កាលនុងខ្ញុំធ្វើអនាម័យនៅក្រសួងសាធារណកាលនុង មុនខ្ញុំដើរមើលប្រធាន ដើរមើលគេអីចឹងទៅណា ហើយដល់ពេលប្តីរបស់ខ្ញុំហ្នឹងគឺបានធ្វើសន្តិសុខនៅក្រសួងសាធារណហ្នឹង ហើយដល់ពេលការហ្នឹង ពេលការហើយផ្ទះបងរបស់ខ្ញុំនៅខាងមុខផ្សារច្បារអំពៅ ក៏នាំគ្នាមកនៅផ្ទះរបស់ខ្ញុំនៅស្ទឹងមានជ័យហើយចឹងបានម្តាយក្មេករបស់ខ្ញុំបានមកវ៉ៃប្តីខ្ញុំអោយទៅវិញ អត់អោយយកខ្ញុំនោះទេ ហើយដល់ប្តីរបស់ខ្ញុំគាត់ចេះតែតាមយកខ្ញុំរហូតចឹងទៅ ដល់ពេលខ្ញុំប្រាប់ប្តីរបស់ខ្ញុំថាកុំអោយមកតាមខ្ញុំទៀត យើងលែងគ្នាទៅ តែគាត់មិនព្រម រហូតមកដល់ពេលឥឡូវនេះ អោយលែងមិនព្រមលែងទៀត! តែវាអត់នៅជាមួយនឹងខ្ញុំនោះទេ១០ឆ្នាំទាំងហ្នឹងហើយនេះ យកមីមួយហ្នឹងបាន១០ឆ្នាំហើយបានកូន២នាក់ហើយ។

ក៖ តែលែងអត់លែងនោះទេ?

ខ៖ មិនព្រមលែងនោះទេ!

ក៖ ចឹងពេលការនុងរៀបការតាមប្រពៃណីច្បាប់ទំលាប់មានអិតាស៊ីវិល?

ខ៖ អត់មានទេ! ចាំមើលពេលកាលនុងដល់ហើយចឹងទៅ​កាលការនុងគេប្រាប់ខ្ញុំថាគេអត់មានម្តាយឪនោះទេ! គេមានតែពួកម៉ាក់នោះទេ គេហៅពួកម៉ាករបស់គេទៅនិយាយជាមួយនឹងបងខ្ញុំចឹងទៅណា ហើយពេលការនុង ការពីឆ្នាំ៧៩ចឹងដូចអូនឯងដឹងស្រាប់ហើយមានភ្លេងខ្មែរយើងមានសែនអីចឹងណា!

ក៖ ចាស!

ខ៖ គ្រាន់តែសែនអោយចាស់ទុំដឹងលឺ!

ក៖ហឹម ហ្នឹងហើយអ៊ីចឹងជីវិតរបស់អ៊ីក្រុមគ្រួសារពេលនុងផងដែរ អ៊ីដូចជាធ្លាប់នឹកនៅក្នុងចិត្តណា ហេតុអ្វីក៏អឺ នៅសុខៗគាត់ទៅមានស្រីមានអីចឹង គាត់លែងស្រលាញ់យើង ហើយកាលពីមុនគាត់ស្រលាញ់? ត្រូវទេអ៊ីហើយបានរៀបការ ហើយដល់ពេលក្រោយមកគាត់បែកចិត្ត អ៊ីចាប់ផ្តើមដឹងនុងតើដោយសារមូលហេតុអ្វីដែរ?

ខ៖ដឹងដោយសារមូលហេតុអ្វី បើគេហ្នឹង អូនឯងដឹងយ៉ាងម៉េចទេ! ខ្ញុំចេញពីកំពតមកគឺបាទដៃទទេរនោះទេណា មកសុំគេលក់សាំងនៅឯហ្នឹង ដល់ពេលហើយចឹងទៅក្រោមដើមអំបិលនេះបាននៅបាន៤ទៅ១០ឆ្នាំហើយ ចឹងបានធ្វើសន្តិសុខនៅសង្កាត់ស្រះចកហ្នឹងណា បានទៅធ្វើរាល់តែថ្ងៃហ្នឹង! ដល់ពេលហើយចឹងទៅខ្ញុំចេះតែឈឺៗ ហើយចឹងដល់ចឹងទៅបានគេចេញខ្ញុំអោយទៅនៅស្រែ!ៗ ដល់ចឹងអត់ដឹងថាគេមានប្រពន្ធចុងនោះទេ ដល់ពេលខ្ញុំដឹង ខ្ញុំថាអោយលែងខ្ញុំទៅ តែគេមិនព្រមលែង ឥឡូវមានទ្រព្យរបស់អ៊ីបន្តិចបន្តួចគឺមានចែកគ្នា! ហើយដល់ពេលវាឈឺមករកខ្ញុំ​ហើយចឹងតើខ្ញុំមានលុយមកពីណាមើល! បានលុយចឹងទៅយកទៅអោយមីនោះ ធ្វើផ្ទះអោយគេទិញម៉ូតូអោយគេសព្វគ្រប់បែបយ៉ាង ថាលំបាកណាស់ប្តីរបស់ខ្ញុំនេះ ចឹងអង្គុយៗ បាននិយាយចិត្តខ្លួនឯងថា មិនគួរណា មិនគួរណាប្តីវាក្បត់ចឹងណា! កាលនៅក្រៃក្រយើងស្រលាញ់គ្នាបានដូចជាបទចម្រៀងចឹងហើយដល់ពេលមានបានចឹងគេបោះបង់យើងចោលណា!

ក៖ ចឹងតើគាត់បានធ្វើអ្វីគេបានគាត់មានបានហ្នឹង?

ខ៖ គេធ្វើសន្តិសុខនៅសង្កាត់ស្រះចកហ្នឹង!

ក៖ ចឹងសន្តិសុខហ្នឹង តើគាត់មានរកក្រៅអីបាន?

ខ៖​ហ្នឹងហើយរកក្រៅអីបាន! ដូចទៅយាមនៅម្តុំផ្ទះគេនៅកន្លែងអឺផ្សារទួលសង្កែ ចឹងប្រាក់ខែគេសរុបទៅបាន១ខែជិត១០០០ បានដល់៧ទៅ៨០០ហ៎ ផ្ទះ១ គឺ១០០ ផ្ទះ១ គគឺ១៥០ យាមអោយគេណាមួយយប់ៗណា ខ្ញុំអត់ដឹងសាច់រឿងនោះទេ លឺគេបាននិយាយប្រាប់អេស៊ីលីដាចឹងណា​ព្រោះអីខ្ញុំរកខ្ចីលុយទិញដី ដល់ពេលហើយចឹងគេថាអង្គការអេស៊ីលីដានុងថា ប្តីរបស់បងឯងជំពាក់លុយគេចឹងគេអត់មានអោយនោះទេ ។ហើយខ្ញុំថា រឿងឈ្មោះរបស់ខ្ញុំ គឺខ្ញុំអត់មានជំពាក់នោះទេ! ហើយដល់ពេលហើយគេបានថា ប្តីរបស់បងឯងនុងបានជំពាក់ជាប់ឈ្មោះអឺ ខ្ចីលុយអេស៊ីនុង ៥០០០ជាង ដល់ពេលហើយខ្ញុំបានតេមកប្តីរបស់ខ្ញុំនៅភ្នំពេញនេះ គេថាខ្ចីអោយលុយមីប្រពន្ធចុងហ្នឹង។ ឥឡូវមិនបានដឹងថាគេសងរួចហើយឬនៅមិនដឹងដែរ តាំងពីពេលនុងមកគឺថាចង់ហៃៗចឹងទៅ!

ក៖ ចាស!

ខ៖ មិនដែលនៅជាមួយនឹងគ្នានោះទេ ប្តីប្រពន្ធរបស់ខ្ញុំដូចជាអ្នកដ៏ទៃចឹង ! គេនៅផ្សេងហើយខ្ញុំក៏នៅផ្សេងចឹងទៅ

ក៖ ចាស!អឺ ហើយចុះក្រុមគ្រួសាររបស់គាត់អ៊ីដែលបានថាគាត់មានជីវៈភាពរាងប្រសើរជាក្រុមគ្រួសាររបស់អ៊ីនុង តើខាងគាត់ធ្វើអ្វីដែរ?

ខ៖ ខាងម្តាយខ្ញុំហេស?

ក៖ ខាងប្តីស្វាមីរបស់អ៊ី តើគាត់មានជីវៈភាពគ្រាន់ជាក្រុមគ្រួសាររបស់អ៊ីតើត្រូវទេ?

ខ៖ ហ្នឹងហើយ!

ក៖ ចាសចឹងនៅខាងនុងតើគាត់ធ្វើអ្វីដែរ?

ខ៖ គេខ្សែចិនអូន! គេខ្សែចិន គេរកស៊ីរកអីចឹងទៅណា ហើយបងប្អូនរបស់គេមានៗណាស់ណា! បងប្អូនរបស់គេសុតតែជាអ្នកមាន មិនមែនក្រៗ

ក៖ អឺចឹងសម្រាប់ត្រលប់មកវិញ កាលពីពេលជំនាន់ប៉ុលពតវិញ តើជីវិតរបស់អ៊ីនៅពីកុមាររភាពនុងតើគេបានប្រើអ៊ីអោយធ្វើអីដែរនៅកាលក្នុងសម័យនុង?

ខ៖កាលសម័យនុងនេះអូន ដើររើសអាចម៏គោ ដើររើសអីចឹងទៅណាអូនណា​ហើយរែកដីដំបូក ហើយគេអោយជញ្ជូនដីនុងលើកទំនប់អីចឹងទៅណា ដូចជាក្រមា ហើយពួកជំនប់លើកទៅនេះចឹងទៅម៉ាប៉ាក់អីចឹងទៅណាអូន កាលហ្នឹងខ្ញុំនៅរាងត្រឹសដែរហើយមិនមែននៅតូចអី រាងជំទន់ដែរហើយ។

ក៖ ចាសហើយអ៊ីមានបានចាំថាគេបានជម្លាស់ក្រុមគ្រួសាររបស់អ៊ីបានទៅឯណាដែរ?

ខ៖ កាលពីមុនដំបូងគឺខ្ញុំនៅភ្នំពេញនេះតើ គេបានជម្លាស់ពីភ្នំពេញនេះចឹងទៅ ទៅខាងតាកែវ ដល់ពេលពីខាងតាកែវនុងទៅ វាទៅអោយទៅខាងស្រុកនៅកំពង់ឆ្នាំង តែមិនបានទៅកំពង់ឆ្នាំងអីឯងណា គឺទៅដល់ពោធិសាត់នោះ។

ក៖ ចឹងទៅដោយដើរហេសអ៊ី?

ខ៖ ចាស?

ក៖ ទៅដើរឬក៏ជិះឡានទៅ?

ខ៖ អូ គេដឹកដាក់ឡានទៅ! ដឹកឡានទៅទាំងយប់ណាមិនដឹងណានៃអត់មានបានស្គាល់នោះទេខ្ញុំ ហើយពេលនុងខ្ញុំបានទៅជាមួយនឹងឪពុកម្តាយរបស់ខ្ញុំហ្នឹង ដល់ពេលឪពុកម្តាយរបស់ខ្ញុំបានស្លាប់អស់ចឹងទៅបានបែកអស់ចឹងទៅក៏បាននៅភ្នំពេញ ហើយបានចូលស្រុកអីចឹង ដល់ពេលនោះយើងនៅគឺបានដកដីអស់ហើយណារាល់ថ្ងៃ ហើយចឹងរាល់ថ្ងៃខ្ញុំបានទិញដីគេយើង យកលុយរដ្ឋគេទិញណា ហើយចឹងចេះតែបានបង់រំលោះចឹងទៅ ហើយកាលនុងប្តីរបស់ខ្ញុំគេបានអោយប្រាក់ខែ គឺក្នុង១ខែបាន១០០! ដល់ពេលឥឡូវនេះគេក៏អោយបាន១០០ដែរនៅក្នុង១ខែ ហើយចឹងយើងបានលក់នេះខ្លះទុកនោះស៊ីអីចឹងទៅ លក់នេះទុកនោះបានរដ្ឋចឹងទៅណាអូន។

ក៖ ចាសអ៊ី! ចឹងជីវិតរបស់អ៊ីកាលពីពេលសម័យប៉ុលពតនុង តើអ៊ីមានបានដឹងថាហេតុអ្វីបានជាគេយកឪពុកម្តាយអ៊ីយកទៅស្លាប់តើអ៊ីបានឃើញគេប្រាប់ឬក៏យ៉ាងម៉េចដែរ?

ខ៖ អត់ដឹងថាគាត់នុងនេះនោះទេ គេយកទៅសម្លាប់នោះទេ គេថាស្អីគេនោះ?ខ

ក៖ យកទៅរៀនសូត្រ ឬក៏កសាង?

ខ៖ ហ្នឹងហើយទៅរៀនសូត្រ ទៅណាអីគេនោះ ហើយយកទៅបាត់ខ្លួនតែម្តងហ្នឹង។

ក៖ ចាសប៉ុន្តែអ៊ីកាលនុងតើគេមានអោយនៅជាមួយនឹងឪពុកម្តាយដែរអត់?

ខ៖ អត់ផង!

ក៖ ចឹងបែកគ្នាទាំងអស់?

ខ៖ បែកទាំងអស់!

ក៖ ចុះចឹងបងប្អូនអី?

ខ៖ សុតតែបែកទាំងអស់ បងរបស់ខ្ញុំគេធំៗនៅជាមួយនឹងធំៗចឹងទៅហើយដល់ពេលយើងនៅតូចៗចឹងគេបានដាក់អោយនៅជាមួយនឹងតូចៗចឹងទៅ។

ក៖ ចុះតើគេមានបានធ្វើបាបដល់អ៊ីដេស?

ខ៖ គេអត់មានបានធ្វើបាននោះទេ តែគ្រាន់តែថាគេបានបង្អត់បាយអីចឹងទៅ!ដូចថាបបរមួយខ្ទះចឹងទៅមានតែគោលចេកនោះទេ ហើយអង្ក១កំប៉ុង! កូលមើលចឹងទៅសុតតែគោលចេក ហ៎ ដល់ពេលថ្ងៃណានេះចឹងទៅបបរអាកូនព្រលិតតូចៗ កាត់ដាក់វែងៗនេះចឹងទៅ អង្កតែ២កំប៉ុងហើយកូរវឹកៗចឹងទៅ អំបិលអីអោយមានអោយយើងនៅស៊ីនោះទេ ហើយចឹងបើសិនជាយកស៊ីនោះគេដឹងយកយើងទៅវ៉ៃចោលភ្លាមឥឡូវហ្នឹង! នៅពោធិសាត់នុងវ៉ៃចោលឡើងដូចគេហាល់ងាតចឹងខ្ញុំប្រាប់អូនឯង!!

ក៖ ចឹងអ៊ីបានឃើញទិដ្ឋភាពយ៉ាងម៉េចដែរទៅ?

ខ៖ អូស!! ខ្ញុំប្រាប់អូនឯង ហាលចឹងតែម្តងដូចម្រាមដៃចឹង អត់មានដឹងថាខ្លាចខ្មោចអីនោះទេកាលនៅម៉ាជំនាន់នុង!

ក៖ ហឹម អ៊ីអើយចឹងចេះសំណាងអ៊ីអត់មានអី?

ខ៖ ហ្នឹងហើយទឹកដោះម្តាយថ្លៃណាអូនណា​!

ក៖ ចឹងអ៊ីមានដែលឈឺនោះទេកាលនៅជំនាន់ប៉ុលពត?

ខ៖ អត់មានដែរឈឺផង ដល់ពេលមកដល់ពេលឥឡូវនេះឈឺកាលមុនអត់មានដែរឈឺសោះ!

ក៖ ហើយចឹងទៅកាលជំនាន់នុងផងដែរ តើអ៊ីមានដែរបានឃើញមនុស្សដូចថាគេមានបានយកទៅសម្លាប់ចោលចឹងតើអ៊ីមានដែលបានឃើញដោយផ្ទាល់ភ្នែកអ៊ីដេស?

ខ៖ អត់មានដែរបានឃើញផង គ្រាន់តែថាធ្លាប់ឃើញគេចង់មុខហើយបណ្តើរទៅអីចឹងណា !

ក៖ហឹម!

ខ៖ បើសិនជាថាវ៉ៃហើយឃើញនៅនឹងភ្នែកតែម្តងនោះអត់មាននោះទេ!

ក៖ ចាសអ៊ី ហើយចឹងតើអ៊ីមានបានចង់ចាំអ្វីជាងគេនៅក្នុងការសម័យប៉ុលពតហ្នឹង ដែលអ៊ីបានដឹងឃើញហើយបំភ្លេចមិនបានសោះ?

ខ៖ បំភ្លេចមិនបាននោះគឺថាយើងខំធ្វើស្រែហើយដល់ចឹងវាអត់មានបានអោយបាយយើងស៊ីនោះទេ! ហើហបានយកទៅវ៉ៃចោលចង់ទាំងខ្សែៗយកទៅតែម្តងប្រាប់អូនឯង។

ក៖ ចឹងកាលនុងភ័យហើយណាអ៊ី!

ខ៖ ហ្នឹងហើយមិនដឹងថាគេម្តងយើងនោះទេ ដល់ពេលហើយ!

ក៖ ដល់ពេលដាច់មកតើអ៊ីមានសប្បាយចិត្តដែរអត់អ៊ី?តើមានដែលបានបន់ស្រន់អោយឆាប់ដាច់ឆាប់ៗទេ?

ខ៖ បន់អូន បន់ថាអោយទេវតាអោយជួយអីចឹងណា! ថាអោយពួកវាហ្នឹងអោយវាវិនាសអោយអស់ចឹងទៅណា!អោយជួយខ្មែរយើងអោយរស់វិញចឹងទៅណាអូន! ដល់ចឹងសព្វថ្ងៃនេះក៏ចឹងដែរ ចេះតែបន់អោយវីវុសនេះអោយទៅអស់ទៅ វិនាសអោយអស់ទៅ អោយខ្មែរយើងសំបូរ សប្បាយវិញចឹងទៅ !

ក៖ ចាសអោយសេដ្ឋកិច្ចល្អវិញ!

ខ៖ ហ្នឹងហើយអោយសេដ្ឋកិច្ចល្អវិញហ្នឹងហើយ!

ក៖ ចឹងអ៊ីកាលនុងដែរពេលដែលដាច់អ៊ីបានឃើញទិដ្ឋភាពកាលនៅសម័យនុងយ៉ាងម៉េចដែរអ៊ីពេលដែលបានដាច់កាលសម័យជំនាន់ប៉ុលពតណា?

ខ៖ អូ! កាលពេលដាច់កាលជំនាន់ប៉ុលពតនុងនាំគ្នាដើរតាំងពីខេត្តពោធិសាត់មក ដើររហូតអត់មានអីជិះនោះទេមកដល់ស្រុកតែម្តង!

ក៖ ចាសប៉ុន្នានថ្ងៃទៅ?

ខ៖ មិនដឹងថាប៉ុន្នានថ្ងៃនោះទេអូន! មិនបានដឹងដែរ ចេះតែដើរដឹងថាយប់កន្លែងណាដេកនៅកន្លែងនុង! យប់ណាដេកនុងចឹងទៅណា!

ក៖ ចាសចឹងតែមានបានជុំជាមួយនឹងបងប្អូនដែរឬទេ?

ខ៖ អត់ទេ!

ក៖ អត់ទៀត!

ខ៖ ចាស!

ក៖ ចឹងបានដើរជាមួយនឹងអ្នកណាគេ?

ខ៖ ដើរជាមួយនឹងអ្នកដែលស្គាល់ៗគ្នាហ្នឹង!

ក៖​ដល់ណាដេកនៅនុងទៅ តាមផ្លូវអីខ្លះទៅ?

ខ៖ ហ្នឹងហើយ!

ក៖ ចឹងមានបាយម្ហូបអីធ្វើយ៉ាងម៉េចទៅ?

ខ៖ បាយម្ហូបនុងយើងអត់សុំគេ គេអត់សុំយើងចឹងទៅ

ក៖ សុំតគ្នា!

ខ៖ ហ្នឹងហើយ អ្នកខ្លះអឺ ចាស់ៗខ្លះគ្នាដាច់បាយអីចឹងស្លាប់នៅតាមផ្លូវអីចឹងទៅ! ចឹងណា!

ក៖ អត់ពេកណាអ៊ី!

ខ៖ ហ្នឹងហើយអត់ទឹកអត់អី ហើយវេទនាណាស់កាលនៅជំនាន់ប៉ុលពតលោកអើយ! លំបាកមែនទែនតែម្តងណា​ចឹងបានខ្ញុំថា កាលពីពេលជំនាន់ប៉ុលពតធ្វើបាប ហើយដល់ពេលមកដល់ពេលឥឡូវនេះមានប្តីអត់មានបានគាប់ប្រសើរទៀតចឹងបានចេះតែនឹកឃើញហើយ។

ក៖ ចាសនេះជាជីវិតរបស់មនុស្សម្នាក់ៗជួបរឿងខុសៗគ្នា!

ខ៖ ហ្នឹងហើយ!

ក៖ ចឹងបានថាអ្នកខ្លះគាត់លំបាកផ្សេងចឹងទៅ ហើយអ៊ីណាបានខំប្រឹង សរសើរអ៊ីបានខំប្រឹងចិញ្ចឹមកូនរកស៊ីដោយខ្លួនឯងចឹងណា!

ខ៖ ហ្នឹងហើយ!

ក៖ ចាសហើយពេលសម័យដាច់ពីប៉ុលពតមកគឺការងារដំបូងរបស់អ៊ីគឺមើលកូនអោយគេ?

ខ៖ ហ្នឹងហើយ!

ក៖ ចុះពេលដែលបានដាច់ភ្លាមៗ តើអ៊ីបានចាប់យកមុខរបរយ៉ាងម៉េច?

ខ៖ ហ្នឹងហើយ!

ក៖​ហើយចុះបងប្អូនជុំគ្នានៅឯណាដែរ?

ខ៖ អត់មានជុំគ្នានោះទេ ដល់ពេលយូរណាស់បានជុំគ្នា មិនបានជុំទាំងអស់នោះទែ បានជុំតែ១នាក់នោះទេ ដល់ពេលហើយចឹងទៅបានខាងនោះបានសួររកនៅតាមភូមិតាមស្រុកចឹងទៅបានដឹង។

ក៖ ចឹងហ៎អ៊ី?

ខ៖ ហ្នឹងហើយ!បងនៅខាងច្បារអំពៅនោះ១ចឹងទៅ ហើយមួយទៀតនៅខាងពោធិសាត់ចឹងទៅ ហើយមកដល់ពេលឥឡូវនេះបាននៅជុំគ្នាតែ២នាក់នោះទេ បងស្រីខ្ញុំហ្នឹងនិងខ្ញុំហ្នឹង។

ក៖ ចឹងបងប្អូនរបស់អ៊ីសរុបមានប៉ុន្នាននាក់ដែរ?

ខ៖ ៥នាក់!

ក៖ ចឹងអ៊ីអាចរៀបរាប់ឈ្មោះបងប្អូនរបស់អ៊ីទាំង៥នាក់បានដែរឬទេ?

ខ៖ បានតើអូន! អឺ បងគេនៅខាងច្បារអំពៅនោះឈ្មោះម៉ៅ ហើយ១ទៀតឈ្មោះធី ឈ្មោះមួយទៀតឈ្មោះសំរិទ្ធ ហើយ១ទៀតឈ្មោះផល ហើយ៤នាក់ខ្ញុំមួយទៀត ម៉ៅសោភា ។

ក៖ ចឹងអ៊ីកូនទីប៉ុន្នាន?

ខ៖ ខ្ញុំកូនទី៣!អឺ ទី៤ (គាត់ចង់ថាគាត់កូនទី៤)

ក៖ ចឹងបងប្អូនរបស់អ៊ីទាំងអស់មានបងប្អូនស្រីប៉ុន្នាន?

ខ៖ ស្រី២!

ក៖ចឹងគាត់ទាំងអស់គ្នាមានមុខរបរអ្វីដែរមកដល់ពេលឥឡូវ?

ខ៖ បងខ្ញុំនៅនេះមានមុខរបរចាំផ្ទះអោយគេ!ធ្វើបូសច្រាសផ្ទះអោយគេចឹងទៅណាអូន ហើយដល់ពេលបងរបស់ខ្ញុំនៅឯនោះបាននៅចាំផ្ទះអោយខ្ញុំដែរ! ខ្ញុំទៅម្តងៗចឹងបានយកលុយយកអង្គយកទៅអោយចឹងទៅ ពីថ្ងៃសៅរ៏ហ្នឹង ហើយថានៅថ្ងៃអាទិត្យនេះយកទៅអោយគេទៀតហើយ ខ្លាចវាឈឺ! ចាស់ៗហើយ។

ក៖ ចាសចុះគាត់មានអាយុប៉ុន្នានហើយបងគេ?

ខ៖ បងរបស់ខ្ញុំចូល៦០ជាងហើយបើខ្ញុំ៥០ជាងហើយ

ក៖ ចុះគាត់ទាំងអស់គ្នាកាលនៅពីកុមារភាពរៀនសូត្របានដល់ណាដែរ?

ខ៖ រៀនបានតែបងរបស់ខ្ញុំនោះទេ បើសិនជាថាបងស្រីខ្ញុំនិងខ្ញុំនឹងអត់មានបានរៀននោះទេ។

ក៖ ចាសអឺគាត់!

ខ៖ ទៅរៀននុងគឺរៀនគ្មានបានប៉ុន្នាននោះទេ បងប្រុសរបស់ខ្ញុំហ្នឹងបួសជាលោក ហើយចឹងបានចេះបានចេះអក្សរ ហើយបានបងស្រីខ្ញុំហ្នឹងគេបានរៀន ហើយដល់ពេលប្អូនពៅរបស់ខ្ញុំនោះគេបានរៀនដែលតែថាមិនដឹងថារៀនបានដល់ថ្នាក់ទីប៉ុន្នាននោះទេ ចឹងព្រោះខ្ញុំអត់មានបាននៅជាប់ចឹងណា ខ្ញុំវិល ដើរស៊ីឈ្នួលគេនោះ យកលុយយកកាកអីចិញ្ចឹមម្តាយ​កាលម៉ាវឹកហ្នឹងនោះ នេះកាលនៅក្នុងឆ្នាំ៧៩ណា ទេមិនមែន៧៩នោះទេ កាលនុងជំនាន់៧៥កាលនុង! ដល់ពេល៧៩ហ្នឹង កាលជំនាន់ប៉ុលពតនោះគឺម្តាយខ្ញុំស្លាប់ហើយដល់ពេលមកដល់ពេលឥឡូវនេះហ្នឹងគ្មាននោះទេជុំបងនិងប្អូនអីហ្នឹង​១នៅនេះមួយនៅឯនោះដូចតែដូចចឹងបានថារាល់ថ្ងៃលំបាកណាស់! លំបាករឿងប្តីកូន នឹកឃើញម្តងៗទឹកភ្នែក។

ក៖ តែបងប្អូនរបស់អ៊ីគាត់មានក្រុមគ្រួសារទាំងអស់គ្នាហើយ?

ខ៖ ចាសៗ!

ក៖ ចឹងអត់មានអ្នកណាគេនៅក្នុងក្រុមគ្រួសារអ៊ីគាត់ស្លាប់នៅក្នុងសម័យប៉ុលពតទេ?

ខ៖ អត់ទេ!

ក៖ ចឹងហើយ មកជីវៈភាពរបស់គាត់មកដល់ពេលឥឡូវក៏រាងគ្រាន់បើដែរ?

ខ៖ លំបាក សុតតែដាប!

ក៖ នៅខ្វះខាត!

ខ៖ ហ្នឹងហើយនៅសុតតែខ្វះខាតទាំងអស់!

ក៖ហឹមចាសអ៊ី ចឹងជីវិតរបស់អ៊ីតែម្តងដែលបានជួបប្រទះមក តើជីវិតរបស់អ៊ីតើអ៊ីជឿថាអឺ ទៅលើសាសនាព្រះពុទ្ធយើងដូចជាទំនេរៗ អ៊ីតែងតែស្តាប់ធម៏ត្រូវទេអ៊ី?

ខ៖ ចាស!

ក៖ ចឹងអ៊ីបានគិតថាសាសនាព្រះពុទ្ធយើងហ្នឹង មានជះឥទ្ធិពលអ្វីខ្លះសម្រាប់ជីវិតរបស់អ៊ីដែរ?

ខ៖ ដូចថាកន្លែងណាលំបាកចឹងទៅ យើងបានបើកស្តាប់ធម៏ហ្នឹងចឹងទៅវារាងបានធូរដែរណា យើងកាត់បន្ថយ កាត់បន្ថយយើងគិតផ្សេងៗនោះ ចឹងដូចថាការងារអីដែរថាវាលំបាកចឹង យើងស្តាប់ទៅ វាកាត់បន្ថយខ្លះ។

ក៖ចាសចឹងតែប៉ុណ្ណឹងនោះទេអ៊ី?

ខ៖ ចាស!

ក៖ អ៊ីចឹងក្តីស្រមៃវិញ កាលពីនៅពីតូចឬមកដល់ពេលឥឡូវតើមានក្តីស្រមៃថាពេលធំឡើងចង់ធ្វើអ្វីដែរឬទេ?

ខ៖ ហឹម មិនដឹងថាចង់ធ្វើអ្វីបើសិនជាយើងអត់មានចេះអក្សរណាអូនណា! មានតែធ្វើស្រែតែប៉ុណ្ណឹង!

ក៖ ចុះអ៊ីបំណងប្រាថ្នាទៅថ្ងៃមុខទៀតតើអ៊ីមានបានចង់ធ្វើអី នៅថ្ងៃមុខដែរ?

ខ៖ អឹម ចំណាស់នេះហើយមិនដឹងថាត្រូវធ្វើអ្វីនោះទេ ឥឡូវនេះឧបមាថាបើសិនជាទៅខ្ចីលុយរដ្ឋនោះក៏រដ្ឋគេមិនអោយខ្ចីដែរ ព្រោះអីយើងចាស់ហើយចឹងរដ្ឋលែងអោយហើយ តែថាអាយុ៥០ជាងហើយចឹងរដ្ឋគេលែងអោយខ្ចីហើយ បើសិនជានៅកាលពីក្មេងៗនោះគេអោយខ្ចីនឹងគឺអង្គការអេស៊ីលីដាអីវិញ គេនិយាយចឹងតែម្តង ថាបើសិនជានៅក្មេងៗនោះគេអោយខ្ចីហើយ បើសិនជាយើងចាស់ហើយ៥០ជាងហើយចឹងគេលែងអោយហើយ! មានអីមានតែធ្វើស្រែអីហ្នឹងអស់ពីស្រែទៅចប់ហើយ។

ក៖ ចាសអ៊ីហើយទៅសម្រាប់អ្វីដែលធ្វើអោយអ៊ីសប្បាយចិត្តជាងគេនៅក្នុងជីវិតហ្នឹងមានដែរឬទេ?

ខ៖ សប្បាយនោះគឺសប្បាយហើយ! បើសិនជាកូនប្តីចឹង! ខ្ញុំដឹងថាថ្ងៃណាបានលំបាកចិត្តខ្លះពេកគឺថាអាទូរស័ព្ទអីក៏លែងប្រើដែរ កាត់ហ្នឹងលែងចប់តែម្តង អត់មានអារម្មណ៏ថាគេតេថាមកឈ្លោះ ហ៎អាប្តីតេមកថាចេះ ហើយអាកូនតេមកថាអោយចុះ!នោះទេ ចឹងដល់ពេលយើងអត់មានលេខទូរស័ព្ទចឹងចប់តែម្តង! ហ្នឹងសប្បាយវិញហើយហ្នឹងអត់មានកើតទុក្ខអីនោះទេ បើសិនជាមានទូរស័ព្ទរវល់តែគេចេះតែគេចុះ ។

ក៖ ចឹងកើតទុក្ខ?

ខ៖ កើតទុក្ខចាស!

ក៖ ចាសចឹងរឿងតែធ្វើអោយអ៊ីមានមោទនភាពជាងគេនៅក្នុងជីវិតនេះតើមានអ្វីគេខ្លះដែរ?មានដែរអត់អ៊ី?

ខ៖ ធ្វើអីនោះទេរាល់តែថ្ងៃហ្នឹងបើសិនជារកធ្វើអ្វីក៏អត់មានចេះដែរ ។

ក៖ ដូចថាពេលនឹកឃើញមកសប្បាយចិត្តថាអ៊ីអាចធ្វើបានចឹងណា!

ខ៖ មានអីមានតែដាំដំណាំដំណោចចឹងទៅ ! វាកាត់បន្ថយដែរ! វាកាត់បន្ថយយើងចង់ដាំនេះដាំនោះអីចឹងទៅ! ហើយរបស់របបមើលទៅមានក្រូចមានដូងអីចឹងទៅណាអូន។

ក៖ ចាសចុះចំណង់ចំណូលចិត្តមុខម្ហូបវិញតើអ៊ីមានចូលចិត្តមុខម្ហូបអ្វីដែរ?

ខ៖ ហឹមខ្មែរៗយើងហ្នឹង កកូរ ប្រហើរ នៅផ្ទះខ្ញុំនៅឯនុងខ្ញុំបានដាំ ស្លឹកជី រំដេង រមៀត ខ្ញុំបានចេះតែអោយបងរបស់ខ្ញុំដាំចឹងទៅណា​ដល់ពេលខ្ញុំចេះតែបាននៅសន្សំលុយនៅឯនេះចឹងទៅ ម៉ាអាទិត្យទៅ២អាទិត្យអីបានទៅម្តងអីចឹងទៅ!!

ក៖ ចាសអ៊ីចឹងសម្រាប់អឺ ចំណង់ចំណូលចិត្តរបស់អ៊ីគឺអ៊ីបានចូលចិត្តមុខម្ហូបខ្មែរ?

ខ៖ ចាស!

ក៖ ចឹងអ៊ីបានពូកែធ្វើម្ហូបខ្មែរដែរត្រូវអត់?

ខ៖ ចាសហ្នឹងហើយ!

ក៖ អឺ ហើយដល់ពេលអ៊ី លំបាកចិត្តជាងគេ តើមានរឿងអ្វីដែលធ្វើអោយអ៊ីលំបាកចិត្តជាងគេនៅក្នុងជីវិតរបស់អ៊ី?

ខ៖​មិនភ្លេចសោះគឺរឿងជំនាន់ប៉ុលពត ហើយនិងរឿងកាលពេលឥឡូវនេះកូនបានធ្វើបាបវិញតែប៉ុណ្ណឹង!

ក៖ កូនអ៊ីធ្វើបាបយ៉ាងម៉េចទៅ?

ខ៖ ដូចវាយើងបានអោយលុយរៀបការអីអោយហើយចឹងហើយណាដល់ពេលហើយវានៅតែមករករឿងយើងអីចឹងទៅណា វាចាយអស់ផឹកអស់ វាដើរបំផ្លាញ់អស់ចឹងទៅ វាមករករឿងយើងចឹងទៅណា! ហើយណាមួយប្តីនោះក៏ចឹងទៀត ប្តីនោះថាចេះចុះទៀត! កូនឯងចេះកូនឯងចុះ ហើយដល់ពេលទៅវិញទៅមក វាអត់មានដឹងកូននោះទេ វាដឹងតែកូនវាក្រោយនោះទេ វាអត់មានដឹងថាកូនវាក្រោយវាអត់ដឹងនោះមិចៗ

ក៖ ចាសអូចឹងអ៊ីតើជាចុងក្រោយតើអ៊ីមានពាក្យពេចន៏អ្វីដើម្បីផ្តាំផ្ញើដល់កូនចៅជំនាន់ក្រោយដែលគេបានស្តាប់សម្លេងរបស់អ៊ីនៅពេលថ្ងៃនេះ ជាពិសេសកូនចៅអ៊ីដែរ?

ខ៖ អូខ្ញុំសូមផ្តែផ្តាំថានៅថ្ងៃមុខថ្ងៃក្រោយ កុំអោយវាអឺកូនៗវាធ្វើចឹងណា អោយធ្វើអំពើល្អទៅ វានេះណា! អ្នកក្រោយៗ គេធ្វើតាមយើងបើសិនជាយើងធ្វើអាក្រក់ៗនោះតើមិចបានជាគេធ្វើតាមយើងវាចឹងណាអូន ហ្នឹងហើយ។

ក៖ ចាសហ្នឹងហើយចឹងធ្វើតែរឿងល្អៗទៅ?

ខ៖ ហ្នឹងហើយធ្វើតែរឿងល្អទៅ! កូនចៅយើងក្រោយហ្នឹងគេធ្វើដំរាប់តាមដល់ពេលយើងធ្វើអាក្រក់ៗចឹងដល់ថ្ងៃក្រោយគេអត់មានធ្វើដំរាប់តាមនោះទេ!

ក៖ ចាសជាគំរូន៎អ៊ីនេស?

ខ៖ ចាសហ្នឹងហើយ!

ក៖ ហ្នឹងហើយ!

ខ៖ ជាគំរូតែថាយើងធ្វើអាក្រក់ ហើយតែកូនរបស់យើងខ្លួនយើងផ្ទាល់ហ្នឹងក៏គេលែងធ្វើគំរូតាម

ក៖ ចឹងអ៊ីមានតែប៉ុណ្ណឹងនោះទេ?

ខ៖​ចាស!

ក៖ ចឹងអរគុណដល់អ៊ីច្រើនដែលបានចំណាយពេលសម្រាប់ការសម្ភាសនៅក្នុងថ្ងៃនេះចឹងណា!

ខ៖ ចា!

ក៖ ចឹងបើសិនជាខាងសាលារៀនBYUគេចង់ទុកការសម្ភាសមួយនេះនិងសុំថតរូបរបស់អ៊ី១ដែរទុកនៅក្នុងគេហៈទំព័រដែលមានអាស្រ័យដ្ឋានwww.cambodianoralhistory.byu.edu ដើម្បីទុកអោយកូនចៅជំនាន់ក្រោយគេអាចចូលទៅស្តាប់ការសម្ភាសរបស់អ៊ីនិងពាក្យពេជន៏របស់អ៊ីនៅក្នុងការសម្ភាសនៅថ្ងៃនេះណា តើអ៊ីអនុញ្ញាតតើហេស?

ខ៖ ចាស!

ក៖ ចាសអរគុណអ៊ីជម្រាបលា!

ខ៖ ចាស!